

**Κως, 3 Μαρτίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΗΛΙΑΣ ΣΙΦΑΚΗΣ : “Εμείς θα παρουσιάσουμε το πρόγραμμα μας για τον τουρισμό στους πολίτες. Ξεκινά η νέα τετραετία των μεγάλων αλλαγών στο τουριστικό μας μοντέλο.”

“Ο κ. Νικηταράς, όταν μιλάει για τον τουρισμό μας, οφείλει να είναι πιο προσεκτικός. Το ενδιαφέρον του για τον τουρισμό εξαντλείται σε θεατρικού επιπέδου επισκέψεις στο αεροδρόμιο και σε γενικολογίες.

Η διαφορά μας είναι ότι εμείς είμαστε εδώ στα δύσκολα, δώσαμε τη μάχη για την αποκατάσταση της τουριστικής φήμης της Κω ενώ αυτός ήταν εξαφανισμένος.

Η διαφορά μας είναι ότι εμείς έχουμε έργο και πρόγραμμα, ενώ αυτός δεν έχει τίποτα από τα δύο. Το πρόγραμμα ΚΩΣ 2023 για τον τουρισμό στη νέα τετραετία συνιστά αλλαγή του τουριστικού μας μοντέλου με το νησί μας να επιλέγει να επενδύσει πλέον σε μορφές τουρισμού που απευθύνονται σε επισκέπτες υψηλού εισοδήματος.

**Εμείς θα μιλήσουμε συγκεκριμένα και όχι με γενικολογίες. Το πρόγραμμα μας θα το παρουσιάσουμε στους πολίτες.**

Τον ενημερώνουμε επίσης ότι ο Δήμος Kω είχε συναντήσεις όλο αυτό το διάστημα με τον Διευθύνοντα Σύμβουλο της Fraport Group κ. Stefan Schulte, την κ. Κ. Μεγαλομίδου senior project manager της Fraport Group και τον κ. Κ. Παπακωνσταντίνου, Business Development Manager της Copelouzos Group. Αντικείμενο των συναντήσεων τα έργα στο αεροδρόμιο και η συνεργασία ανάμεσα στο Δήμο και στην Fraport στον τομέα της τουριστικής προβολής. Προφανώς αυτά δεν τα γνωρίζει, όπως και πολλά άλλα.

**Αν θέλει ο κ. Νικηταράς τόσο εγώ όσο και ο κ. Γερασκλής μπορούμε να τον ενημερώσουμε.**

Πεποίθηση μου είναι ότι ο τουρισμός ενώνει, αποτελεί ένα κοινό πεδίο συνεννόησης και συνεργασίας όλων μας.

**Γραφείο Τύπου Δήμου Κω**